ไฟแนนซ์ทูเดย์
โดย...ช.ชดา
30 มี.ค. 2559

โดย...ช.ชดา
...เต็ง 1 ว่าที่กรรมการผู้จัดการเอ็กซิมแบงก์ คงไม่แคล้ว พิศิษฐ์ เสรีวิวัฒนา รองผู้อำนวยการธนาคารออมสิน ที่นอนมาแบบไร้คู่แข่ง ตอนนี้อยู่ระหว่างเจรจาค่าตอบแทน ส่วนคณะกรรมการแบงก์จะประชุมกันในวันนี้ เพื่อร่วมกำหนดยุทธศาสตร์ ส่งการบ้านให้ ดร.สมคิด จาตุศรีพิทักษ์ รองนายกฯ ที่มามอบนโยบายให้ถึงสำนักงานใหญ่ ให้เอ็กซิมแบงก์มีบทบาทผลักดันการส่งออกของเอกชนไทยในกลุ่มประเทศซีแอลเอ็มวี
...เพราะเพื่อนรักขอมา มนัส แจ่มเวหา อธิบดีกรมบัญชีกลาง เลยมานั่งเป็นประธานบอร์ดเอ็กซิมแบงก์ ที่ให้ผลตอบแทนจุ๋มจิ๋มกว่าที่อื่น แต่ดูรายชื่อกรรมการธนาคารแล้ว ขอแนะนำขุนคลัง อภิศักดิ์ ตันติวรวงศ์ว่า บอร์ดชุดนี้ไม่มีคนที่เก่งเรื่องการเงินการธนาคารเลย ผสมคนจากภาคการเงินเพิ่มเข้าไปหน่อยคงจะดีกว่านี้อีกมาก
...เอสเอ็มอีแบงก์เปิด Co-Working Space พื้นที่ทำงานฟรีให้กลุ่ม Startup ได้มีสถานที่ทำงานได้โดยไม่มีค่าใช้จ่าย มีอุปกรณ์อำนวยความสะดวกครบ อาทิ โต๊ะทำงาน ห้องประชุม และ Wi-Fi ที่อาคารสำนักงานใหญ่ เดินทางสะดวก ลงที่สถานี BTS ซอยอารีย์ ธนาคารจะจัดให้มีกิจกรรมอบรมจากกูรูเฉพาะด้านที่จะสลับหมุนเวียนมาให้ความรู้ ให้คำปรึกษาด้านสินเชื่อและร่วมลงทุนด้วย สนใจเชิญใช้บริการ